Niciun martor audiat într-un an de cercetări în dosarul femeii aduse în pragul morții de transfuzia greșită de la Spitalul CF2 Elena Manea are grupa ”zero pozitiv” și i-a fost administrat sânge cu ”AB IV pozitiv”

joi, 20 iulie 2017, 6:53

Soțul pacientei povestește cum medicii de la ATI de la CF2 le-au ascuns chirurgilor eroarea.

Cea care a salvat-o până la urmă a fost tot un medic ATI, dar de la Spitalul Universitar de Urgență, Adriana Nica, prietena lui Sorin Oprescu.

Familia Manea a depus plângere penală și susține că, vreme de un an, procuratura nu a audiat niciun martor.

Nici măcar pe pacientă, care a auzit chiar înainte să fie adormită o discuție în legătură cu transfuzia.

De Mirela Neag, Răzvan Luțac și Cătălin Tolontan

În curând se va împlini un an.

Un an de tăcere.

Operație de col uterin

Elena Manea se internează luni, 25 iulie, la Spitalul CF2.

Pacienta de 40 de ani, care lucrează la Digi TV, suferă o histerectomie parțială, îndepărtarea chirurgicală parțială a uterului în urma unui cancer de col uterin.

Descoperită într-o fază incipientă, ca la Elena Manea, boala are o prognoză pozitivă.

Mesajul care trezește frica

”A fost operată pe 26 iulie de către Nicolae Bacalbașa și Florina Olteiu, o prietenă de familie”, povestește Cătălin Manea, soțul Elenei.

”Spre seară, o altă doctoriță mi-a trimis un mesaj ambiguu, că e în salon și că soția nu ar fi bine, avea o hemoragie. Când am ajuns, medicii mi-au zis că e o hemoragie foarte puternică”.

Soțul își amintește cum l-a lovit, neclară și dintr-o dată, frica.

Simte că ceva nu e deloc în regulă.

Doctorul Bacalbașa: ”Soția dumneavoastră e unu la unu cu Dumnezeu”

Medicii îi redeschid operația Elenei.

Dar hemoragia persistă, extrem de severă.

O deschid a treia oară.

Chirurgii sunt intrigați. Primul lor gând, uman și profesional, se infirmă, ei văd că nu e o eroare a lor, o greșeală ”de tăiere”, dar nu înțeleg ce se întâmplă.

Pentru că sângele e pompat pur și simplu, potrivit mărturiilor medicilor, în afara organismului.

„Acum e unu la unu cu Dumnezeu”, îi spune soțului, după a treia operație, doctorul Bacalbașa.

Se pregătește de înmormântare

Un tip cu mintea organizată, Cătălin Manea își construiește varianta cea mai rea.

”Ca și cum capul dorea să-mi obișnuiască sufletul cu durerea”, își amintește el.

„Vă zic sincer, eram pregătiți de înmormântare. Vorbeam deja cu un psiholog cum să-mi pregătesc fiul pentru acest moment” Cătălin Manea, soțul pacientei

Ca într-un mecanism subtil de compensare, toate gândurile tatălui merg către copil.

”Băiatul de 8 ani știa doar că mami e lovită la burtă. Trei, patru oameni de la mine de la muncă și de la ea știau că mă pregătesc de înmormântare”.

Momentul în care e anunțat: ”Am greșit transfuzia!”

Pe 29 iulie, vineri, Cătălin Manea este chemat de șeful de la ginecologie, Eugen Tănase.

El îi spune că au aflat cauza: transfuzie greșită de sânge, poveste ascunsă la ATI.

”Șefa ATI, Georgica Vâlcoreanu, care s-ar fi pensionat între timp, ar fi tăinuit și ea informația. Am întrebat-o doar de ce a mințit. I-am zis că aveam puterea să o iert pentru greșeală, dar nu pentru că a mințit. Să nu mă ia ca Florin Piersic cu castravetele. N-a zis nimic, și-a înghițit limba”, spune Cătălin Manea.

Să-ți negi eroarea e o obișnuință în spitalele noastre. În acest caz, negarea celor de la ATI îi privează pe colegii de la chirurgie de o informație crucială care pune în pericol viața pacientului.

În aceeași zi, după ce soția sa e deschisă a patra oară, ”era ca un sertar”, el decide să o mute la Spitalul Universitar de Urgență, fostul ”Municipal”.

”Mi s-a spus că e un risc mare, dar nu mai aveam încredere deloc în ei!”.

Salvată la ”Municipal” de Adriana Nica

Cei de la ATI din Spitalul Municipal salvaseră și cele două femei infectate cu bacterii nosocomiale, tot de la CF2: soprana Amelia Antoniu și Alice Preda.

De data asta, medicul care se implică este Adriana Nica.

Prietena lui Sorin Oprescu este cea care o tratează și o salvează pe Elena Manea, spune soțul.

”Elena și-a revenit fizic după două săptămâni, însă a rămas cu sechele psihice. Iar tăieturile de pe burtă o fac să se simtă ca în Aliens”.

A trecut un an după două cazuri grave

În vara lui 2016, România asistă la trei cazuri grave de transfuzii greșite, unul după celălalt.

Doar Elena Manea supraviețuiește.

În schimb, femeia de 68 de ani căreia i se greșește grupa de sânge la Spitalul de Arși și bărbatul de 66 de ani care pățește același lucru la Spitalul ”Sf. Pantelimon” nu rezistă și mor.

După patru luni, un medic și o asistentă de la Spitalul de Arși sunt puși sub acuzare pentru ucidere din culpă de procurorii Parchetul Tribunalului București.

La rându-i, asistat de avocatul Gheorghe Piperea, soțul Elenei Manea face o plângere penală.

”Problema e că nu s-a făcut nimic semnificativ până acum în dosar”, spune el.

Niciun martor audiat.

Nici măcar Elena Manea, cea care susține că, înainte să adoarmă, a auzit în sala de operație o discuție legată de transfuzie.

Patru cadre medicale indicate de un document oficial

Există, în schimb, un raport al Corpului de Control al Ministerului Transporturilor, cu nr. 28.076.

În document sunt găsiți patru vinovați principali pentru că transfuzia greșită nu a fost raportată: Georgica Vâlcoreanu, șefa ATI, Rodica Târșoagă, medicul curant, Eugen Tănase, șeful secției ginecologie, și Laura Moșmonea, asistenta responsabilă de testul de compatibilitate pretransfuzional.

Cei doi șefi ai Spitalului, Daniel Cochior – manager și Dr. Adrian Comănici – director medical, nu au fost anunțați de eroarea transfuzională în ședința Consiliului Medical din 27 iulie.

Dosarul este de un an la procuroarea Daniela Păun de la Parchetul de pe lângă Jud. Sector 1.

”Testul pentru Elena Manea a fost prelucrat pe sângele altei paciente din salon” Direcția de Sănătate Publică București

Acuză lentoarea Parchetului

Întrebare către Cătălin Manea: există situații în care erorile profesionale nu sunt infracțiuni, nu credeți asta?

”Nu știu. Nu e specialitatea mea. Asta trebuie să stabilească instanță”, răspunde el.

În general, acum nu mai discutăm concret despre cazul Elena Manea, oamenii acceptă că nu orice se petrece greșit într-un spital trebuie să ajungă în tribunale.

Familia Manea reclamă o mușamalizare la Parchet și au înaintat deja o hîrtie oficială.

Alți oameni reclamă că procurorii nu finalizează într-un timp rezonabil cazurile. Nu ideea că e posibil ca procurorii să claseze cazul, ci faptul că nu iau o decizie.

În dosarul de la CF2 e mai mult de atît.

Ei acuză anul care a trecut, în tăcere și fără asumarea a ceea ce s-a întâmplat: o nerecunoaștere a erorii care i-a pus viața soției în pericol.

Și acuză lentoarea pe care o consideră suspectă cu care Parchetul se pronunță pe acest caz, unul dintre sutele de cazuri din medicina românească expuse după ce pacienții au ales să se implice.